Here is a page extracted from Wikipedia that may contain CSS, HTML, and a lot of unformatted text.

Title: Vuobelē
Content: Vuobelē () – miestalis Ruokėškė rajuonė, 15 km i rītus nu Ruokėškė. Seniūnėjės cėntros. Miesta pėitvakariūs telkš Vuobeliū ežers. Miestė stuov Šv. Vuonas bažninčė (pastatīta 1868 m.), ī vākū gluobuos nomā, vėdorėnė muokīkla, darželis-muokīkla.

Vuobeliū pasėinė kontruolės puosts so Latvėjė īr ož 8 km i šiaurės rītus, pakeliou i Sobatė.

Istuorėjė 

Pėrma karta Vuobelē pamėnavuotė 1509 metās Lietovuos Dėdliuosės Konigaikštīstės teisma aktūs – tumet Vuobeliū dvars priklausė LDK. 1529 m. pamėniets Vuobeliū miestoks ė valsčios. 1629 metās bova pastatīta pėrmuojė bažninčė. 1899 metās kėla dėdīsis Vuobeliū gaisros, pu katruo lėka vėn 10 nomū. Carėnės Rosėjės čiesās Vuobelē bova valsčė cėntros ė priklausė Zarasū apskrėtē Valsčė cėntro miestoks bova lėg 1950 m. Miests aktīviau plietuotėis pradiejė nu 1873 m., nutėisos gelžkelė biegius. Čė bova elektras generatuorios, dvė malninčės, lėntpjovė, gelžkelė stuotis ė traukėniū remuonta dėrbtovės. Ketvėrtadėinēs bova juomarka dėina. Kikvėinu metu sausė mienesie vīka dėdelė arkliū paruoda.

Vuobelē garsiejė tou, ka prīšėnuos valdē. Daug prieteliu prisėdiejė pri 1831 metu sokėlėma. 1896 m. dvara baudžiauninkā sorėngė vėina pėrmūju Lietovuo darbėninku streika. Gīventuojē aktīvē dalīvava 1905 metu tautėniam sājūdie.

1956 m. Vuobeliams soteikta miesta privėlėjė, 1993 m. patvėrtints Vuobeliū herbs.

Pavadėnėma kėlmie 

Miesta pavadėnėms tėkriausē kėlės nu bėndrėnė žuodė vuobelie – tāp galiejė būtė pavadinta vėita, katruo aug daug vuobeliū.

Koltūra 

Paskotėnio meto Vobelē pradiejė garsietė kap pruovincėjės miestoks, katramė vīkst iduomė koltūrėnē rėngėnē. 2001-2006 metās čė vīka Rimvīda Pupelė organėzounamė onėkalė sava vėituomės poezėjės skaitīmā „Anīs kalbies žuodēs“ (lt. „Anys kalbės žodžiais“). Nu 2003 metu ontruojė rogsiejė nedielės galė čė vīkst „Vuobelėnė“ (lt. „Obelinė“) – švėntė, katruos meto vīkst ivairė spuorta, koltūras rėngėnē, kuoncertā. Onėkalos švėntės meto vīkstontis rėgėnīs – ognėis skolptūru parks. 2006 metās sorėngts pėrms tētru festėvalis „Tuoras“ (lt.„Tvoros“). Šėts festėvalis tāp pat onėkalos tou, ka nevīkst vėinuo vėituo ė tonkiausē laukė. Nu 2004 vīkst parakvėjės atlaidū nedielė.

Nūruodas 

 Kninga „Obeliai. Kriaunos“
 Parakvėjė

Lietovuos miestā
Ruokėškė rajuona gīvenvėitės